b"\n_START_ARTICLE_\nSkeppsholmen\n_START_PARAGRAPH_\nSkeppsholmen er en \xc3\xb8 i Saltsj\xc3\xb6n samt en bydel i det centrale Stockholm i Sverige. Den har broforbindelse til Norrmalm (Blasieholmen) og Kastellholmen. P\xc3\xa5 Skeppsholmen ligger blandt andet Moderna Museet, Skeppsholmskyrkan og Skeppsholmsg\xc3\xa5rden._NEWLINE_Bydelen omfatter \xc3\xb8erne Skeppsholmen (1905) og Kastellholmen, som blev tillagt i 1934, hvorved bydelen officielt dannedes. Arealet udg\xc3\xb8r 2 km\xc2\xb2 land og 4,1 km\xc2\xb2 vand. Bydelen har vandgr\xc3\xa6nse mod Gamla stan, Norrmalm, Djurg\xc3\xa5rden og S\xc3\xb6dermalm. Indbyggertallet er cirka 70.\n_START_SECTION_\nHistorie\n_START_PARAGRAPH_\nSkeppsholmen blev i 1634 Stockholms orlogsstation. De fleste af \xc3\xb8ens bygninger blev opf\xc3\xb8rt til kronens (marinens) form\xc3\xa5l, ogs\xc3\xa5 den engelske park fra 1790'erne. L\xc3\xa5nga Raden er to lange toetagers huse, oprindelig bygget til Karl XII's drabanter. Husene blev opf\xc3\xb8rt i 1600-tallet. Efter overf\xc3\xb8relsen af de milit\xc3\xa6re funktioner til Berga \xc3\xb6rlogsbas og Musk\xc3\xb6 blev fuldf\xc3\xb8rt i 1968, er der nu flyttet museer, skoler og kulturinstitutioner ind i de gamle bygninger."